Kedves Szülők!

A tanévkezdéssel kapcsolatos legfontosabb információkról szeretném Önöket tájékoztatni.

**Tanévnyitó:**

A járványügyi intézkedések figyelembevételével ebben a tanévben ünnepélyes tanévnyitó ünnepséget **csak az 1. és 8. évfolyamaink** számára tartunk. Ennek megfelelően az 1. és 8. évfolyamosok legkésőbb **7:45-re** érkezzenek meg az **iskola udvari bejáratán** keresztül. A csak számukra megtartott **tanévnyitó ünnepély 8:00 órakor** kezdődik az iskola udvarán (rossz idő esetén tornacsarnok), melyre az alkalomhoz illő ruhában érkezzenek.

A tanévnyitó ünnepélyre **kizárólagosan elsős gyermekeink szülei jöhetnek** (2 fő). Kérjük, hogy a szülők helyett testvérek és nagyszülők ne jöjjenek. Továbbá kérjük önöket, amennyiben a járvány szempontjából veszélyeztetett csoportban tartoznak, saját biztonságuk érdekében csak az iskola bejáratáig kísérjék gyermeküket.

**2., 3. és 4. évfolyamos tanulóink 8 és 8:30 között, 5. 6. 7. évfolyamos tanulóink 8:30 és 9 óra között** érkezzenek az épületbe a **főbejáraton keresztül** és az osztálytermeikben gyülekezzenek. Akinek ez nem megoldható, az kérjük, előre jelezze az osztályfőnöknek az ügyelet megszervezése érdekében.

**A tanév első napján a következő rend szerint távozhatnak a tanulók:**

1-2. évfolyam: 12 óra

3-4. évfolyam: 13 óra

5-8. évfolyam:

- nem az iskolában étkezők: 12:40

- az iskolában étkezők: 13 óra

**Kikérő:**

Az iskolából a tanulók 16 óra előtt csak kikérővel távozhatnak, ezért kérjük, hogy **szeptember 1-jére az első két hétre érvényes alkalmi kikérőt** hozzanak magukkal.

**Felső tagozaton** a kikérő birtokában a diákok a tanítási órák után egyedül távozhatnak, a szüleikkel csak az iskola előtt találkozzanak!

**Alsó tagozaton** a járványügyi óvintézkedéseket figyelembe véve a gyerekek az étkezések után csak minden egész órakor vihetők el. A szülők az iskola épületébe nem léphetnek be, a gyermekeket a hátsó, nagy kapunál vehetik át, ahol a bójával leválasztott területen várakozhatnak. A tanulókat a pedagógusok itt adják át a szülőknek a kikérőn megjelölt időpontban.

Természetesen igény szerint napközis, tanulószobai felügyeletet a szokott rendben biztosítunk.

**Tankönyvek:**

A diákok a tankönyveiket az első napon az osztálytermeikben kapják meg, kérjük, hogy nagyobb táskát hozzanak magukkal.

**Nyilatkozat:**

Az egészségügyi vészhelyzetre való tekintettel az iskolai intézkedési terv értelmében a kiskorú tanulók törvényes képviselője az iskolába való első belépéskor (első tanítási nap) írásbeli nyilatkozatot tesz egészségi állapotára, valamint arra vonatkozóan, hogy az elmúlt két hét során jártak-e külföldön. A nyilatkozatot az üzenethez csatolva találják. Kérjük, hogy a gyerekek kitöltve hozzák magukkal az első napon.

Ha nincs mód a nyilatkozat kinyomtatására, akkor az iskola bejárata előtt található vitrinben helyezünk el nyomtatott példányokat, amik előzetesen elvihetők.